UREDBA KOMISIJE (EU) 2019/90

оd 18. siječnja 2019.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bromukonazol, karboksin, fenbutatin oksid, fenpirazamin i piridaben u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za bromukonazol, karboksin, fenpirazamin i piridaben utvrđene su u dijelu A Priloga III. Uredbi (EZ) br. 396/2005. MRO-i za fenbutatin oksid utvrđeni su u Prilogu II. i dijelu B Priloga III. toj uredbi.

(2) Europska agencija za sigurnost hrane („Agencija”) dostavila je za bromukonazol obrazloženo mišljenje o preispitivanju postojećih MRO-a u skladu s člankom 12. stavkom 1. Uredbe (EZ) br. 396/2005 (2). Zaključila je da u pogledu MRO-a za raž, pšenicu, goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg), perad (mišić, masno tkivo, jetra), mlijeko (kravlje, ovčje, kozje, kobilje) te ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za karboksin dostavila obrazloženo mišljenje o preispitivanju postojećih MRO-a u skladu s člankom 12. stavkom 1. Uredbe (EZ) br. 396/2005 (3). Predložila je da se izmijeni definicija ostatka i zaključila da u pogledu MRO-a za sve proizvode određene informacije nisu dostupne i da je potrebno da upravitelji rizikom izvrše daljnje razmatranje. Budući da se ne može isključiti rizik za potrošače, Agencija je preporučila da se MRO-i za proizvode biljnog i životinjskog podrijetla smanje na relevantnu granicu određivanja. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) Agencija je za fenbutatin oksid dostavila obrazloženo mišljenje o preispitivanju postojećih MRO-a u skladu s člankom 12. stavkom 1. Uredbe (EZ) br. 396/2005 (4). Provedbenom uredbom Komisije (EU) br. 486/2014 (5) predviđeno je oduzimanje odobrenja za fenbutatin oksid jer za tu aktivnu tvar nisu dostavljene dodatne potvrdne informacije obvezne u skladu s Direktivom Komisije 2011/30/EU (6). Sva su postojeća odobrenja za sredstva za zaštitu bilja koja sadržavaju fenbutatin oksid ukinuta. U skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a) MRO-e utvrđene za fenbutatin oksid u Prilogu II. i dijelu B Priloga III. Uredbi (EZ) br. 396/2005 stoga bi trebalo izbrisati. Agencija nije preporučila da se zadrže postojeće maksimalne razine ostataka iz Codexa (CXL) jer nisu dostavljeni toksikološki podaci za tu aktivnu tvar i njezin metabolit, dihidroksi fenbutatin oksid, te nije bilo moguće ocijeniti rizik za potrošače. Agencija je preporučila da se MRO-i za proizvode biljnog i životinjskog podrijetla smanje na relevantne granice određivanja. Te bi zadane vrijednosti trebalo utvrditi u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(5) Agencija je za fenpirazamin dostavila obrazloženo mišljenje o preispitivanju postojećih MRO-a u skladu s člankom 12. stavkom 1. Uredbe (EZ) br. 396/2005 (7). Za marelicu, trešnju, šljivu, stolno grožđe, vinsko grožđe, jagode, kupine, ostružnice, maline (crvene i žute), borovnice, rajčicu, papriku, patlidžan, krastavac, mali krastavac za kiseljenje i tikvice Agencija je preporučila da se zadrže postojeći MRO-i, a za breskvu je preporučila da se MRO povisi. Agencija je zaključila da u pogledu MRO-a za bademe određene informacije nisu dostupne i da je potrebno da upravitelji rizikom izvrše daljnje razmatranje. Taj će se MRO preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Agencija je za piridaben dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (8). Predložila je da se snize MRO-i za grejp, naranču, limun, limetu, mandarinu i jagode te da se zadrže postojeći MRO-i za krastavac, mali krastavac za kiseljenje i tikvice. Agencija je zaključila da u pogledu MRO-a za jabuku, krušku, dunju, mušmulu, nešpulu/japansku mušmulu, marelicu, breskvu, rajčicu, patlidžan, grah s mahunama, goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg) i mlijeko (kravlje, ovčje, kozje, kobilje) određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Agencija je zaključila da u pogledu MRO-a za šljivu, stolno grožđe, vinsko grožđe, ribize (bijele, crne i crvene), ogrozd (crveni, zeleni i žuti) te papriku određene informacije nisu dostupne i da je potrebno da upravitelji rizikom izvrše daljnje razmatranje. MRO-e za te proizvode trebalo bi utvrditi na posebnoj granici određivanja.

(7) Za proizvode na kojima nije odobrena uporaba predmetnog sredstva za zaštitu bilja i za koje ne postoje uvozna odstupanja ili CXL-i MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(8) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ima te su njihove napomene uzete u obzir.

(11) Uredbu (EZ) br. 396/2005 trebalo bi stoga na odgovarajući način izmijeniti.

(12) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(13) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 13. kolovoza 2019.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 13. kolovoza 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for bromuconazole according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za bromukonazol u skladu s člankom 12. Uredbe (EZ) br. 396/2005”). EFSA Journal 2017.;15(9):4986.

(3) Europska agencija za sigurnost hrane; Reasoned opinion on the review of the existing maximum residue levels for carboxin according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za karboksin u skladu s člankom 12. Uredbe (EZ) br. 396/2005”). EFSA Journal 2017.;15(10):5019.

(4) Europska agencija za sigurnost hrane; Reasoned opinion on the review of the existing maximum residue levels for fenbutatin oxide according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za fenbutatin oksid u skladu s člankom 12. Uredbe (EZ) br. 396/2005”). EFSA Journal 2017.;15(12):5091.

(5) Provedbena uredba Komisije (EU) br. 486/2014 оd 12. svibnja 2014. o oduzimanju odobrenja za aktivnu tvar fenbutatin oksid, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Provedbene uredbe Komisije (EZ) br. 540/2011 (SL L 138, 13.5.2014., str. 70.).

(6) Direktiva Komisije 2011/30/EU od 7. ožujka 2011. o izmjeni Direktive Vijeća 91/414/EEZ radi uvrštavanja aktivne tvari fenbutatin oksid te o izmjeni Odluke Komisije 2008/934/EZ (SL L 61, 8.3.2011., str. 14).

(7) Europska agencija za sigurnost hrane; Reasoned opinion on the review of the existing maximum residue levels for fenpyrazamine according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za fenpirazamin u skladu s člankom 12. Uredbe (EZ) br. 396/2005”). EFSA Journal 2017.;15(12):5072, Modification of the existing maximum residue levels for fenpyrazamine in lettuces, salad plants, spinaches and similar leaves („Izmjena postojećih maksimalnih razina ostataka za fenpirazamin u salatama, salatnom bilju te špinatu i sličnim listovima”). EFSA Journal 2018.;16(4):5231.

(8) Europska agencija za sigurnost hrane; Reasoned opinion on the review of the existing maximum residue levels for pyridaben according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za piridaben u skladu s člankom 12. Uredbe (EZ) br. 396/2005”). EFSA Journal 2017.;15(11):5054.